# Адам Кадыйров

Адам Кадыйров, Адам Рамзан улы Кадыйров (Ада́м Рамза́нович Кады́ров, 2007 елның 24 ноябре, РФ, Чечня) ― Чечня Республикасы Башлыгының иминлеген тәэмин итү бүлеге җитәкчесе (2023 елдан). Чечня Республикасы Каһарманы (2023). Чечня Республикасы Башлыгы Рамзан Кадыйровның улы.

# Адам Кадыйров
## Тәрҗемәи хәле

2007 елның 24 ноябрендә Рамзан Әхмәт улы һәм Медни Мусаевна Кадыйровлар гаиләсендә өченче ул (2005 елгы Әхмәт, 2006 елгы Зелимханнан соң) һәм җиденче бала булып туган. Әтисе Рамзан Кадыйров ул вакытта инде Чечня Президенты (2011 елдан Чечня Башлыгы) вазыйфасында эшли. 2013 елда алты яшьлек Адам Россиядә иң яшь Коръәнхафиз (Коръәнне яттан өйрәнгән кеше) булган. Балачактан ук спортның катнаш көрәш төре (рус. бои без правил) һәм бокс белән шөгыльләнә, бик яшьли MMA халыкара турнирында дебют ясый, аның катнашындагы көрәшләр Чечня телевидениесендә трансляцияләнә. Берничә көрәшче (алар арасында Фёдор Емельяненко) бу практиканы тәнкыйтьләп чыга, чөнки турнир кагыйдәләре 14 яшьлек көрәшчеләр өчен яшь планкасын күздә тота.
2019 елда 11 яшьлек Адам Кадыйров Төркиянең «Терелгән Эртогрул» телесериалында эпизодик рольдә уйный.

# Адам Кадыйров
## Никита Журавельне кыйнау

2023 елның авгут ае уртасында 15 яшьлек Адам Кадыйров Волгоградтан Грозныйга тикшерү изоляторына (СИЗО) күчерелгән, 4 майда Коръәнне яндыруда шикләнелүче Никита Журавельне кыйный (яңагына берничә мәртәбә кулы белән суга һәм тезе белән бәрә); кыйнау видеосын сентябрь ахырында әтисе Рамзан Кадыйров бөтен халыкка күрсәтә. Әтисе аның бу гамәлен яклап чыккан, улын «барлык мөселманнарның герое» дип атаган һәм 2023 елның 6 октябрендә улына «Чечня герое» исемен биргән.
Шул вакыйгадан соң Рамзан Кадыйров Мәскәүгә барып, Владимир Путин белән очраша һәм ил башкаласында (Көньяк Бутово районында) әтисе ― Чечняның беренче Президенты, РФ Каһарманы Әхмәт Кадыйров исемендәге мәчет төзергә фатыйха алып кайта.
Чечнядагы шушы хәлләргә карата Татарстан Дәүләт Советының 19 октябрьдә узган утырышында Татарстан депутаты Азат Хамаев тәнкыйть сүзе әйткәч, Татарстан Рәисе Рөстәм Миңнеханов моны «Депутат Азат Хамаевның сүзләре аның шәхси фикере генә һәм республика мөселманнары позициясенә бернинди дә катнашы юк»,― дип тамгалый. Депутат Хамаев хисчән чыгышы өчен гафу үтенә һәм, ул гафу үтенгәннән соң, Татарстан Дәүләт Советы үзенең социаль челтәрләреннән депутат Азат Хамаевның Кадыйровны тәнкыйтьләгән чыгышлы утырыш язмасын алып ташлаган.

# Адам Кадыйров
## Вазыйфага билгеләнү

* 2023 елның ноябреннән ― Чечня Республикасы Башлыгының (әтисе Рамзан Кадыйровның) иминлеген тәэмин итү бүлеге җитәкчесе.
* 2023 елның 29 ноябрендә РФ Саклану министрлыгының Шәех Мансур исемендәге батальоны кураторы итеп билгеләнгән.
* 2024 елның апрелендә Гудерместа урнашкан Владимир Путин исемендәге Россия спецназ университеты (РУС) кураторы итеп билгеләнгән.

# Адам Кадыйров
## Бүләкләре, мактаулы исемнәре

* 2023 ― Чечня Республикасы Каһарманы
* 2023 ― Дуслык ордены (Татарстан) ― милләтара һәм динара татулыкны ныгытуга керткән зур өлеше өчен. Бүләкне егеткә Рөстәм Миңнеханов шәхсән үзе барып тапшырган.
* 2023 ― «Карачай-Чиркәс Республикасы алдындагы казанышлары өчен» ордены ― төбәкара һәм милләтара бердәмлекне үстерүгә, ислам кыйммәтләрен ныгытуга керткән шәхси өлеше өчен
* 2023 ― I дәрәҗә «Өммәт алдындагы казанышлары өчен» ордены (Карачай-Чиркәс мөселманнарының Диния нәзарәте, мөфти Исмаил Бердиев)
* 2023 ― «Кабарда-Балкар Республикасы алдындагы казанышлары өчен» ордены ― милләтара һәм конфессияара тынычлыкны һәм татулыкны ныгытуга керткән зур өлеше өчен
* 2023 ― «Даймехкан Сий» («Ватан Даны», Чечня Республикасы Парламентының югары ордены).
* 2023 ― I дәрәҗә «Ислам диненә хезмәт иткән өчен» ордены ― ислам динен ныгыту һәм аның кыйммәтләрен саклау эшенә сизелерлек шәхси өлеш керткән өчен.
* 2023 ― I дәрәҗә «Россия спецназ университетын үстерүгә керткән өлеше өчен» медале
* 2023 ― «Россиянең хезмәт батырлыгы» ордены - күкрәк билгесе
* 2023 ― Шәйх Мансур исемендәге батальонның йолдызы (№ 2).